**Прыметы тэксту**

*Дубатоўка Іна Іванаўна,*

*настаўнік пачатковых класаў*

*ДУА «Сярэдняя школа № 9 г. Жодзіна»*

***Мэта:*** сістэматызацыя ведаў вучняў пра тэкст, яго асноўныя прыметы.

***Задачы:***

– узнавіць і замацаваць веды вучняў пра тэкст;

– выпрацоўваць уменне вызначаць тэму i асноўную думку тэксту;

– практыкаваць ва ўменні падбiраць загаловак да тэксту i прагназаваць змест тэксту па загалоўку;

– развіваць інтанацыйныя навыкі, вуснае звязнае маўленне, узбагачаць слоўнiкавы запас вучняў;

– садзейнiчаць выхаванню добразычлівасці, гуманных адносін да людзей.

***Абсталяванне:*** выявы вялікага грыба і кошыка (на дошку); контуры грыбоў і карткі з тэкстам (для вучняў).

***Ход урока***

**I. Арганізацыйны момант.** *(На дошцы выява вялікага грыба.)*

– Павярніцеся адзін да аднаго, усміхніцеся. Які настрой выклікае ў вас гэты грыб? Хай добры настрой дапаможа вам адкрыць новыя веды на гэтым уроку.

**II. Актуалізацыя ведаў і ўменняў вучняў.**

**2.1. Параўнанне груп сказаў.**

– Прачытайце i параўнайце дзве групы сказаў, якія запісаны на дошцы.

*На дрэвах пажаўцела лiсце. У паветры лётаюць матылькi. У Наташы жоўты аловак.*

*Пад ялiнкай сядзеў стары баравiк. Нага яго скрывiлася. Шырокая шапка ледзь трымалася.*

– Што вы заўважылi?

– Як называецца група сказаў, звязаных па сэнсе?

– Чаму будзе прысвечаны наш урок? Якая тэма нашага ўрока?

**2.2. Чыстапiсанне. Арфаграфічная размінка.** *(На дошцы выява вялікага грыба.)*

*Цц Це це Цi ці Ця ця церамок*

*Цiмафей зiрнуў пад шляпку грыба.*

*Там былi i вусень, i конiк, i жучок.*

– У сказе другога радка падкрэслiце арфаграмы. *(Вучань працуе каля дошкi.)*

– Звярнiце ўвагу на наш тэкст i сказы, якiя вы запiсалi.

– Прачытайце тэкст на картцы:

*Пад ялiнкай сядзеў стары баравiк. Нага яго скрывiлася. Шырокая шапка ледзь трымалася. Цiмафей зiрнуў пад шляпку грыба. Там былi i вусень, i конiк, i жучок.*

– Ці можам мы вызначыць у гэтым тэксце тэму?

**2.3. Работа са схемай «Тэкст»** *(Форзац падручніка.)*.

– Адкрыйце форзац ў пачатку падручнiка (злева) i знайдзiце тлумачэнне, што такое тэма.

– Пра што гаворыцца ў тэксце? *(Пра стары грыб.)*

– Разгледзьце схему на форзацы. Што яшчэ мы можам вызначыць у тэксце? *(Асноўную думку.)* Прачытайце азначэнне і ўспомнiце, як вызначаецца асноўная думка. Якая асноўная думка нашага тэксту.

– Хто з вас здагадаўся, якую казачную назву даў аўтар гэтаму тэксту? *(Церамок.)*

– Чаму жывёлы змаглі схавацца пад ім ад дажджу? А што нам з вамі дапамагае добра папрацаваць і дапаможа вызначыць мэту нашага ўрока? *(Добразычлівыя адносіны і павага адзін да аднаго, ветлівасць.)*

– Назавіце асноўныя паняцці на схеме? *(Тэкст, тэма, асноўная думка, загаловак.)* Давайце паглядзім, ці змогуць гэтыя паняцці знаходзіцца радам як жывёлы пад грыбам. *(На шляпку грыба прымацоўваецца слова «Тэкст», злева, справа і ўнізе ад грыба – карткі «Тэма», «Асноўная думка», «Загаловак».)*

– Сёння мы будзем вызначаць тэму i асноўную думку тэксту, вучыцца падбiраць загаловак да тэксту i паназіраем за прыметамі тэксту.

**III. Вывучэнне новага матэрыялу.**

**3.1. Прагназаванне зместу тэксту па назве.** *(Тэкст запісаны на дошцы, але адкрыты для чытання толькі загаловак.)*

– Прачытайце загаловак тэксту. *(Залатая восень.)*

– Як вы думаеце, пра што пойдзе размова ў тэксце?

– Прачытайце тэкст.

*Залатая восень*

*У залатым убраннi стаiць лес. Лёгкi ветрык калыша верхавiны дрэў. Жоўтае лiсце мякка падае на зямлю. Павольна плыве белае павуцiнне. Прыйшла залатая восень.*

– Што падказаў нам загаловак? *(Тэму.)*

– Вызначце асноўную думку тэксту.

– Цi ўказвае загаловак на асноўную думку?

– Які вывад мы можам зрабіць?

**3.2. Работа з рубрыкай «Завяжы вузялок!» (с. 21).**

– Што мы можам дадаць пра значэнне загалоўка ў тэксце? **Фізкультхвілінка.**

**IV. Замацаванне вывучанага матэрыялу.**


**4.1. Аднаўленне дэфармаванага тэксту** (практ. 35, с. 21)**.** *(Работа ў парах).*

– Абмяркуйце, у якой паслядоўнасці трэба паставіць сказы, каб атрымаўся тэкст.

**V. Падвядзенне вынікаў урока.**

– Цi даведалiся мы пра ўсё, што планавалi? *(Пасля станоўчых адказаў настаўнік знімае выяву грыба, перамяшчае ўніз дошкі. На дошцы застаецца аснова для кластара «Тэкст».)*

– Карыстаючыся словамі-апорамі, раскажыце, што было новым? *(Вучні выходзяць да дошкi i дабудоўваюць сувязі ў кластары стрэлкамі.)*



**VI. Дамашняе заданне.**

– Вы самастойна можаце выбраць заданне аднаго з трох узроўняў: 1 узровень – 6 балаў (Практ. 33, с. 20), 2 узровень – 8 балаў (Практ. 37, с. 23), 3 узровень – 10 балаў (Практ. 36, с. 22).

**VII. Рэфлексiя.**

– Давайце звернемся да нашага баравiчка. Каля яго стаіць кошык, а ў вас на партах ляжаць грыбы. На адваротным баку грыба напішыце словы, якія часцей за ўсё сустракаліся на ўроку і пакладзіце свой грыб у кошык.